KIRJALLINEN KYSYMYS P-2972/00

esittäjä(t): Rolf Linkohr (PSE) komissiolle

(13. syyskuuta 2000)

Aihe: Öljyn korkea hinta

1. Voiko komissio ilmoittaa, miten öljyn tämänvuotinen hinnankorotus vaikuttaa EU:n vaihtotaseeseen?

2. Nousevatko kaasun hinnat samalla lailla? Pitääkö komissio tätä kehitystä oikeansuuntaisena?

Pedro Solbes Miran komission puolesta antama vastaus

(17. lokakuuta 2000)

Öljyn barrelihinta (Brent-laatuinen kevyt raakaöljy) vuonna 2000 on tähän mennessä (12. lokakuuta 2000 mennessä) ollut keskimäärin 28,1 Yhdysvaltain dollaria. Tällä hetkellä (12. lokakuuta 2000) keskihinta on noin 32 Yhdysvaltain dollaria. Vertailun vuoksi todettakoon, että keskihinta vuonna 1998 oli 13,4 Yhdysvaltain dollaria barrelilta ja vuonna 1999 18 dollaria barrelilta.

1. Komission viimeisin puolivuosittainen ennuste perustuu tietoihin tilanteesta 21. maaliskuuta 2000. Siinä ennustettiin, että yhteisön vaihtotase on vuonna 2000 5 100 miljoonaa euroa ylijäämäinen. Ennuste tehtiin olettaen, että vuonna 2000 öljyn keskihinta on 24,2 Yhdysvaltain dollaria barrelilta. Tämän ennusteen taustalla olevat olettamukset eroavat viime kuukausien todellisesta kehityksestä, minkä vuoksi ennustetta onkin muutettava.

Öljyn hintojen nousu vaikuttaa pääasiassa ja suoraan kauppataseeseen. Toissijaiset vaikutukset vaihtotaseen muihin tekijöihin (erityisesti palvelutaseeseen ja pääomataseeseen) ovat suhteellisen vähäisiä ja niiden vaikutus näkyy viiveellä. Vuoden 2000 ensimmäisellä puoliskolla energian hintaan liittyvä kauppataseen alijäämä (tullitietojen perusteella) oli 52 000 miljoonaa euroa; vertailun vuoksi todettakoon, että koko vuonna 1999 vastaava alijäämä oli 61 000 miljoonaa euroa. Energian hintaan liittyvä kauppataseen alijäämän ja öljyn (euromääräinen) hinnan kehitys ovat seuranneet toisiaan varsin läheisesti viime vuosina (katso kaavio 1, joka on lähetetty suoraan kysyjälle ja parlamentin sihteeristöön).

Jos oletetaan, että Brent-laatuisen öljyn euromääräinen hinta pysyy loppuvuoden 2000 lokakuun 12. päivän tasolla (32,26 dollaria barrelilta eli 37,3 euroa barrelilta), energian hintaan liittyvä yhteisön kauppataseen alijäämä olisi vuonna 2000 arviolta 114 000 miljoonaa euroa eli 1,4 % bruttokansantuotteeseen (BKT) verrattuna. Näin ollen alijäämä olisi 52 000 miljoonaa euroa (0,6 % BKT:een verrattuna) suurempi kuin vuonna 1999. Mikäli tätä kehitystä sovelletaan aritmeettisesti yhteisön tämän hetkiseen vaihtotaseeseen, olisi se noin 57 000 miljoonaa euroa alijäämäinen vuonna 2000. Vuoden 2000 ensimmäisen puoliskon yhteisön vaihtotaseesta, johon luonnollisesti vaikuttavat öljyn hinnan lisäksi myös muut tekijät, saatujen alustavien tietojen mukaan alijäämä on 38 000 miljoonaa euroa.

2. Myös maakaasun maailmanmarkkinahinnat ovat noususuunnassa. Kaasun (markkina-)arvo yhteisössä perustuu niihin kustannuksiin, joista kuluttajat joutuisivat vastaamaan, jos he käyttäisivät eri polttoainetta (korvattavuuden periaate). Tämä suhde otetaan huomioon useimmissa Euroopan kaasuteollisuuden ja kaasuntuottajien välisissä toimitussopimuksissa. Näin ollen kaasu hinnoitellaan useimmiten öljytuotteiden perusteella, joiden hinta maailmanmarkkinoilla ilmaistaan dollareissa. Näin ollen myös dollarin arvo on yksi tekijä, jonka perusteella muodostuu se hinta, jonka kuluttajat lopulta maksavat kutakin kuutiometriä kohti. Tämän vuoksi öljyn hinnan nousu korottaa myös kaasun hintaa. Euroopan kaasuteollisuuden käyttämässä kaasun hinnan laskentamallissa otetaan huomioon öljyn keskihinta kahden edeltävän vuosineljänneksen aikana; tämä selittää noin puolen vuoden viiveen kaasun hinnan mukauttamisessa (katso kaavio 2, joka on lähetetty suoraan kysyjälle ja parlamentin sihteeristöön) mutta aiheuttaa lisäksi sen, etteivät kaasun hinnan korotukset ole yhtä ilmeisiä kuin öljyn hinnan korotukset. On kuitenkin huomattava, että kaasun markkinoiden vapauttamisen yhteydessä kaasun hintojen riippuvuus öljyn hinnoista saattaa heikentyä markkinoiden tarjonnan lisääntyessä.

Kaasun maailmanmarkkinahintojen nousu on alkanut jo näkyä kaasun loppukäyttäjien maksamina korkeampina hintoina yhteisössä. Heinä- ja elokuussa 2000 kaasun kuluttajahinnat olivat vuoden 1999 puolivälissä alkaneen tasaisen nousun seurauksena lähes 11 % korkeammat kuin vuotta aiemmin (katso kaavio 3, joka on lähetetty suoraan kysyjälle ja parlamentin sihteeristöön). Kaasun inflaation taso on kuitenkin huomattavasti raakaöljyn inflaatiotasoa alhaisempi.